Forslag til EUROPA-PARLAMENTETS OG RÅDETS DIREKTIV om begrænsninger for markedsføring og anvendelse af toluen og trichlorbenzen (28. ændring af Rådets direktiv 76/769/EØF)

(forelagt af Kommissionen)

BEGRUNDELSE

1. INDLEDNING OG BAGGRUND

Toluen anvendes som råvare ved fremstilling af benzen og en lang række andre kemikalier (f.eks. benzoesyre, nitrotoluener, tolyldiisocyanater samt farvestoffer, lægemidler, tilsætningsstoffer til levnedsmidler, plast osv.). Som følge af stoffets opløsningsevne kan det være til stede i forbrugerprodukter, herunder aerosoler til brug i husholdningen, malinger, lakker, klæbestoffer og lim.

Trichlorbenzen (TCB) anvendes først og fremmes som et mellemprodukt ved fremstillingen af herbicider og som et procesopløsningsmiddel i lukkede systemer. Desuden anvendes TCB i mindre omfang som opløsningsmiddel, farvestofbærer og korrosionsinhibitor.

Risiciene for sundhed og miljø ved toluen og TCB er blevet vurderet i henhold til bestemmelserne i Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer [1]. Risikovurderingen påviste, at der er behov for at reducere sundhedsrisiciene ved toluen og TCB. Den Videnskabelige Komité for Toksicitet, Økotoksicitet og Miljø (SCTEE) har bekræftet vurderingens konklusioner med hensyn til disse stoffer og behovet for at reducere sundhedsrisiciene.

[1] EFT L 84 af 5.4.1993, s. 1.

Kommissionen vedtog den xx xx 2004 henstillinger inden for rammerne af forordning (EØF) nr. 793/93 vedrørende risikoreduceringsstrategier for toluen og TCB, hvori indgik begrænsninger for markedsføring og anvendelse for at kunne styre de identificerede risici.

På grundlag af risikovurderingerne og de anbefalede risikoreduktionsstrategier inden for rammerne af forordning (EØF) nr. 793/93 foreslår Kommissionen at begrænse markedsføring og anvendelse af toluen, TCB og præparater indeholdende disse stoffer.

Med direktivforslaget vil der blive indført harmoniserede bestemmelser for markedsføring og anvendelse af toluen og TCB.

2. BEGRUNDELSE FOR FORSLAGET

Hvad er formålet med den foreslåede aktion set i relation til Fællesskabets forpligtelser?

Da visse anvendelser af kemikalier ikke kan kontrolleres, kan sikkerheden for menneskers sundhed kun sikres ved at forbyde sådanne anvendelser af de pågældende stoffer og præparater.

Forslaget har til formål at bevare det indre marked. Når medlemsstaterne vedtager nationale forskrifter, som begrænser markedsføring og anvendelse af farlige stoffer og præparater, vil der opstå hindringer for samhandelen som følge af forskelle mellem medlemsstaternes lovgivning. Forslaget har til hensigt at forbedre betingelserne for det indre marked til fordel for beskyttelsen af menneskers sundhed og sikkerhed.

Hvilke muligheder har EU for at gribe ind?

Den eneste mulighed er at foreslå en ændring af direktiv 76/769/EØF med indførelse af harmoniserede regler for anvendelse af toluen og TCB.

Er det påkrævet med ensartede regler? Er det ikke tilstrækkeligt at sætte mål, som medlemsstaterne skal opfylde?

Med det foreslåede direktiv vil der blive indført ensartede regler for toluens og TCB's bevægelighed. Der sikres tillige et højt niveau af sundheds- og miljøbeskyttelse. Disse mål kan kun nås med det foreslåede ændringsforslag til direktiv 76/769/EØF. Fastsættelse af mål vil ikke være tilstrækkeligt.

3. FORSLAGETS VIRKNING

Det foreslåede direktiv udbygger bilag I til direktiv 76/769/EØF ved at tilføje stofferne toluen og TCB. Der vil hermed blive fastlagt begrænsninger for markedsføring og brug af disse stoffer.

4. OMKOSTNINGER OG FORDELE

4.1. Omkostninger

Det foreslåede direktiv vil kun medføre mindre problemer for industri og handel, fordi anvendelserne af toluen og TCB er på retur i de pågældende tilfælde, og virksomhederne har allerede udviklet alternativer.

4.2. Fordele

Fordelene ved forslaget er, at der etableres et indre marked, og at menneskers sundhed og miljøet beskyttes. Det foreslåede forbud vil sikre, at der for visse anvendelser, der udgør en risiko for menneskers sundhed eller miljøet, ikke længere findes toluen og TCB på markedet.

5. PROPORTIONALITET

Det foreslåede direktiv medfører fordele med hensyn til beskyttelse af menneskers sundhed og miljøet. Dette opnås med ringe omkostninger.

6. HØRINGER UNDER UDARBEJDELSEN AF ÆNDRINGSUDKASTET

Der blev indhentet rådgivning om udarbejdelsen af forslaget gennem møder med eksperter fra medlemsstaterne, European Chemical Industry Council (Cefic) og Eurométaux. Også den europæiske forbrugerorganisation BEUC er blevet opfordret til at indgive bemærkninger.

7. OVERENSSTEMMELSE MED TRAKTATEN

Forslaget har til formål at bevare det indre marked og samtidig sikre et højt beskyttelsesniveau for menneskers sundhed og miljøet. Det er således i overensstemmelse med traktatens artikel 95, stk. 3.

8. EUROPA-PARLAMENTET OG DET EUROPÆISKE ØKONOMISKE OG SOCIALE UDVALG

I overensstemmelse med traktatens artikel 95 anvendes den fælles beslutningsprocedure sammen med Europa-Parlamentet. Det Europæiske Økonomiske og Sociale Udvalg skal høres.

2004/0111 (COD)

Forslag til EUROPA-PARLAMENTETS OG RÅDETS DIREKTIV om begrænsninger for markedsføring og anvendelse af toluen og trichlorbenzen (28. ændring af Rådets direktiv 76/769/EØF)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [2],

[2] EUT C ...

under henvisning til udtalelse fra Det Europæiske Økonomiske og Sociale Udvalg [3],

[3] EUT C ...

efter proceduren i traktatens artikel 251 [4], og

[4] EUT C ...

ud fra følgende betragtninger:

(1) Risiciene for sundhed og miljø ved toluen og trichlorbenzen (TCB) er blevet vurderet i henhold til bestemmelserne i Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer [5]. Ved risikovurderingen blev der konstateret et behov for at reducere sådanne risici, og Den Videnskabelige Komité for Toksicitet, Økotoksicitet og Miljø (SCTEE) bekræftede denne konklusion.

[5] EFT L 84 af 5.4.1993, s. 1. Senest ændret ved Europa-Parlamentets og Rådets forordning (EF) nr. 1882/2003 (EUT L 57 af 25.2.2003, s. 1).

(2) I Kommissionens henstilling 2004/xx/EF [6] af [date], der er vedtaget inden for rammerne af forordning (EØF) nr. 793/93, blev der foreslået en risikobegrænsningsstrategi for toluen og TCB, hvor der anbefales restriktioner for at begrænse risiciene i forbindelse med bestemte anvendelser af disse kemikalier.

[6] EUT L x, x 2004, s. x.

(3) For at beskytte sundhed og miljø forekommer det derfor nødvendigt at begrænse markedsføringen og brugen af toluen og TCB.

(4) Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater [7] bør derfor ændres i overensstemmelse hermed.

[7] EFT L 262 af 27.9.1976, s. 201. Senest ændret ved Kommissionens direktiv 2004/21/EF (EUT L 57 af 25.2.2004, s. 4).

(5) Formålet med dette direktiv er at indføre harmoniserede bestemmelser om toluen og TCB for således at beskytte det indre marked, medens der sikres et højt niveau for beskyttelse af menneskers sundhed og miljøet, som fastsat i traktatens artikel 95.

(6) Dette direktiv berører ikke Fællesskabets minimumsforskrifter for beskyttelse af arbejdstagere, herunder Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet [8] og særdirektiver baseret herpå, særlig Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF) [9] og Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1) [10] -

[8] EFT L 183 af 29.6.1989, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

[9] EFT L 196 af 26.7.1990, s. 1. Senest ændret ved direktiv 1999/38/EF (EFT L 138 af 1.6.1999, s. 66).

[10] EFT L 131 af 5.5.1998, s. 11.

UDSTEDT FØLGENDE DIREKTIV:

Artikel 1

Bilag I til direktiv 76/769/EØF ændres som angivet i bilaget til nærværende direktiv.

Artikel 2

1. Medlemsstaterne vedtager og offentliggør senest den [...] [et år efter ikrafttrædelsen] de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

De anvender disse bestemmelser fra den xx xx 200x [18 måneder efter direktivets ikrafttræden].

Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den [...].

På Europa-Parlamentets vegne På Rådets vegne

[...] [...]

Formand Formand

BILAG

Følgende punkter [XX] til [XX] indsættes i bilag I til direktiv 76/769/EØF:

"[XX].Toluen CAS nr. 108-88-3 // Må ikke markedsføres eller anvendes som et stof eller som en bestanddel af præparater i en koncentration på 0,1 masseprocent eller derover i klæbestoffer og sprøjtemaling bestemt til salg til den brede offentlighed.

[XX].Trichlorbenzen CAS nr. 120-82-1 // Må ikke markedsføres eller anvendes som et stof eller som en bestanddel af præparater i en koncentration på 0,1 masseprocent eller derover til nogen anvendelse, bortset fra anvendelse som mellemprodukt."